钦定古今图书集成/历象汇编/庶征典/第057卷 > 北齐颜氏家训 > 《论星变》包拯
## 钦定古今图书集成/历象汇编/庶征典/第057卷 > 北齐颜氏家训 > 《论星变》包拯

臣切见岁星逆犯房宿，近钩钤之位，于今月馀未顺。
按《天官》云：“房四宿为明堂，天子布政之宫，亦曰四辅，
股肱将相位也。”北二小星曰钩钤，房之钤键，天之管
籥，主闭键天心。房心于辰在卯，主豫州，宋之分野。夫
五星者，五帝司命，应王者号令，为之节度。岁主岁事，
为其统首。好生恶杀，安静中度，吉。变色乱行，则不为
“福。或有凌犯，淹留不去，咎在仁德未修，诛罚未当。若
犯房宿，亦责在将相之不称职者。”伏况国家盛德在
火，岁火二曜，俱为福星，房心又是宋之分野，今岁德
失度，逆守于房，复近钩键之次，徘徊未退，本意亦谓
人君指意，欲有所为，而未得其节也。乃上天之意，所
以笃佑圣宋，丁宁陛下如是之至。夫变异之来，各象
过失，以谴告人主，犹严父之明戒，可不寅畏恐惧乎！
古之明王，必正五事，建大中，以承天心。能应以德则
咎息，不能应以善则灾至，要在所以应之。应之之速，
非诚不立，非信不行。伏望陛下奋精刚之德，挺独断
之明，内推至诚，深思天戒，以天下至大，祖业至重，不
可谓承平无事，而可以佚豫为治，外则边防之大，内则机务之烦。况今政失于宽，而敝在姑息，官弛于苟
简。近下诏命，澄汰流品，而才者未之进，不才者未之
退，盖有司务在因循，惮于甄选尔。且方内治乱，在陛
下所任。《经》曰：“亦惟先正克左右”，未有左右正而百官
枉者也。中外臣僚，其有老懦贪残、苟刻奸佞不当居
职者，“宜以时废退，益选温良惇厚之士，寘之于位，令
海内昭然知本朝之所贵，岂不休哉！然后掖庭之中，
简去幽旷；宦竖之内，裁抑重任。发号施令，在乎必行；
赏德罚罪，在乎不滥。振举纲目，杜绝萌渐。如此，则灾
异消于上，祸难息于下，五纬循轨，四时和顺；召天地
之协气，致邦家于永宁。愿陛下力行而已。”臣本以孤
危，不知忌讳，惟陛下不以位疏言贱，留神省察，则天
下蒙幸。